Predkladacia správa

Na základe Zmluvy o pristúpení Slovenskej republiky k Európskej únii dňa 1. 5. 2004 Slovenská republika vstúpi do Európskej únie, s čím sú spojené závažné legislatívne zmeny právneho poriadku Slovenskej republiky. 

Právne vzťahy v colnej oblasti sú upravené v sekundárnych prameňoch práva Európskej únie, najmä v Colnom kódexe spoločenstva a vo vykonávacích predpisoch k Colnému kódexu spoločenstva. Tieto predpisy spoločenstva sa dňom vstupu Slovenskej republiky do Európskej únie stanú základnými predpismi colného práva priamo aplikovateľnými a záväznými v Slovenskej republike, pričom úprava niektorých špecifických oblastí sa ponecháva na národnú legislatívu jednotlivých členských štátov, a zároveň umožňuje niektoré práva a povinnosti, resp. podmienky národnou úpravou modifikovať. Preto je potrebné prijať nový colný zákon, ktorý by bol účinný na území Slovenskej republiky odo dňa vstupu Slovenskej republiky do Európskej únie.

	Návrh nového colného zákona definuje základné pojmy, v nadväznosti na colné predpisy spoločenstva s prihliadnutím na špecifiká a odlišnosti právneho poriadku Slovenskej republiky precizuje a dopĺňa a v dovolenej miere modifikuje niektoré inštitúty colného práva, resp. práva a povinnosti účastníkov colného konania alebo iného konania pred colnými orgánmi. 

	Okrem iného sa v návrhu nového colného zákona vymedzujú skutkové podstaty colných deliktov a colných priestupkov a právne následky spojené s ich spáchaním. Zásadný význam má aj osobitná úprava pre konkurzné konanie a vyrovnacie konanie. Zároveň sa upravuje vzťah k právnym predpisom procesnej povahy.

	Vzhľadom na komplexnú úpravu colno-právnych vzťahov v právnych predpisoch spoločenstva a v tomto návrhu zákona sa navrhuje zrušiť v súčasnosti platný zákon č. 238/2001 Z. z. Colný zákon v znení neskorších predpisov a vyhlášku Ministerstva financií Slovenskej republiky č. 251/2001 Z. z., ktorou sa vykonávajú niektoré ustanovenia Colného zákona, v znení neskorších predpisov.

	Keďže predkladaný návrh zákona sa netýka hospodárskych, sociálnych, pracovných a mzdových podmienok, ani iných dôležitých záujmov zamestnancov a zamestnávateľov, nie je potrebné prerokovať ho v Rade hospodárskej a sociálnej dohody Slovenskej republiky.

	Predkladaný návrh zákona nepredpokladá zvýšené nároky na štátny rozpočet, nebude mať vplyv na obyvateľov, hospodárenie podnikateľskej sféry a iných právnických osôb, nebude mať environmentálny vplyv, ani vplyv na zamestnanosť. 
	
	Návrh zákona je v súlade s Ústavou Slovenskej republiky a medzinárodnými zmluvami v oblasti obchodu s tovarom v styku so zahraničím, ktorými je Slovenská republika viazaná.  

Návrh zákona sa predkladá s rozpormi, ktorých odstránenie sa predpokladá do rokovania Legislatívnej rady vlády SR.